Rowers skiet op bakkie by Bfn, roof geld | Netwerk24
Deur André Damons 19 Augustus 2019 14:39
Een van die beseerdes is 'n 40-jarige Ethiopiër wat 'n taverne in die Bolokanang-woonbuurt in Petrusburg bestuur. Die 35-jarige bestuurder van die bakkie is ook gewond terwyl die ander passasier, 'n 24-jarige vrou, ongedeerd is.
Albei die beseerdes is na die Pelonomi-hospitaal in Bloemfontein geneem.
Lt.kol. Thabo Covane, polisiewoordvoerder, sê die bakkie was op pad na Bloemfontein toe die insittendes van 'n maroen Hyundai-motor net buite die stad op hulle losgebrand het. Die bakkie het sowat 500 m van waar die skietery begin het, tot stilstand gekom, waarna twee mans uit die motor gespring en 'n onbekende bedrag geld en 'n selfoon uit die bakkie geroof het. Hulle het daarna weggejaag.
Die bestuurder van die bakkie is in albei sy arms gewond terwyl die Ethiopiese burger in die maag en regterarm getref is.
Volgens Covane is dit onseker wat die mense met die geld in Bloemfontein kom maak het. Die vermoede bestaan dat die rowers geweet het die mense het geld by hulle.
Die polisie, nooddienste en veiligheidsmaatskappye het op die rooftog gereageer. Die aanvallers en hul motor word egter steeds gesoek.